***PÁPAKOVÁCSI ÖNKORMÁNYZAT***

***KÉPVISELŐ-TESTÜLETE***

***8596 Pápakovácsi Fő utca 19.***

***Szám***: Pk 68-20/2020.

***Jegyzőkönyv***

***Készült***: Pápakovácsi Község Önkormányzat képviselő-testülete 2020. július 16-án 8.00 órakor megtartott nyilvános testületi üléséről.

***Az ülés helye:*** *Polgármesteri Hivatal*

Pápakovácsi Fő utca 19.

***Jelen vannak***: Burghardt Ferenc polgármester

Takács László alpolgármester

Nagy Szabolcs képviselő

Vándor Zoltán képviselő (4 fő)

Tanácskozási joggal részt vett: Kissné Szántó Mária jegyző

**Burghardt Ferenc polgármester** köszöntötte a képviselőket. Megállapította, hogy az 5 fő képviselőből 4 fő megjelent, az ülés határozatképes, azt megnyitotta. (jelenléti iv jkv. 1. melléklete)

Javasolta az alábbi napirend elfogadását, a kiküldött meghívóban foglaltaknak megfelelően:

**Napirend**

1. Veszélyhelyzet ideje alatt hozott polgármesteri döntések ismertetése
2. Az Önkormányzat 2020. évi költségvetéséről szóló 1/2020. (II.24.) önkormányzati rendelet módosítása
3. Beiskolázási támogatások
4. Pályázat a Magyar Falu program keretében meghirdetett MFP-TFB/2020 pályázatra
5. Pápakovácsi 108 hrsz-u ingatlan megvásárlására árajánlat kérése
6. Vegyes ügyek

A képviselők a javaslattal egyhangúlag egyetértettek, más napirendre javaslat nem volt. (meghivó a jkv. 2. melléklete)

**Napirend tárgyalása:**

**1.) Veszélyhelyzet ideje alatt hozott polgármesteri döntésekről tájékoztatás**

**Előadó: Burghardt Ferenc polgármester**

**Burghardt Ferenc polgármester** megállapította, hogy az előterjesztést a képviselők a meghívóval kézhez kapták. (jkv. 3. melléklete) Kérte a hozzászólásokat.

Hozzászólás nem volt, a képviselők a tájékoztatást elfogadták.

A polgármester kérte a képviselőket a szavazásra:

Pápakovácsi Önkormányzat Képviselő-testülete 4 igen szavazattal - ellenszavazat és tartózkodás nélkül – az alábbi határozatot hozta:

1. **45/2020. (VII.16.) KT határozat**
2. Pápakovácsi Önkormányzat Képviselő-testülete a veszélyhelyzet ideje alatt hozott polgármesteri döntésekről szóló beszámolót az előterjesztés szerint.

**2.) Az Önkormányzat 2020. évi költségvetéséről szóló 1/2020. (II.24.) önkormányzati rendelet módosítása**

**Előadó: Burghardt Ferenc polgármester**

**Burghardt Ferenc polgármester** megállapította, hogy az előterjesztés anyagát a képviselők a meghívóval együtt kézhez kapták (jkv. 4. melléklete). Kérte a véleményeket, hozzászólásokat, javasolta a módosítások elfogadását.

Hozzászólás nem volt, a képviselők a módosítással egyetértettek.

Pápakovácsi Önkormányzat Képviselő-testülete 4 igen szavazattal – ellenszavazat és tartózkodás nélkül – az alábbi rendeletet alkotta:

**Pápakovácsi Önkormányzat Képviselő-testületének**

**8/2020. (VII.31.) önkormányzati rendelete**

**az Önkormányzat 2020. évi költségvetéséről szóló 1/2020. (II.24.) önkormányzati rendelet módosításáról**

(A rendelet és egységes szerkezete a jkv. 5. melléklete)

**3.) Beiskolázási támogatások**

**Előadó: Burghardt Ferenc polgármester**

**Burghardt Ferenc polgármester** szóbeli előterjesztésben javasolta, hogy az elmúlt évekhez hasonlóan idén is nyújtsanak beiskolázási támogatást a családok részére az iskolakezdéshez. Tavaly 7 ezer forintot biztosítottak az óvodások részére, 11 ezer forintot az általános és középiskolások részére, 16 ezer forintot a főiskola, egyetemi hallgatók részére. Idén magasabb összegű a szociális célú keret, ezért javasolja a támogatások emelését: óvodások részére 10 ezer forint általános iskolások részére 15 ezer forint, főiskola, egyetem nappali tagozatos tanulók részére 20 ezer forint. Az egyes szociális

ellátások helyi szabályairól szóló 2/2013. (II.28.) önkormányzati rendelet alapján támogatásban azok a családok részesülhetnek, akiknél az egy főre jutó nettó jövedelem nem haladja meg az öregségi nyugdíjminimum tizszeresét, azaz 285000 Ft-ot. A 16 évet betöltött diákok részéről iskolalátogatási igazolás is szükséges.

A képviselők a javasolt összeggel egyetértettek.

Pápakovácsi Önkormányzat Képviselő-testülete 4 igen szavazattal – ellenszavazat és tartózkodás nélkül - az alábbi határozatot hozta:

**46/2020. (VII. 16) KT határozat**

Pápakovácsi község Önkormányzat Képviselő-testüle az egyes szociális ellátások helyi szabályairól szóló 2/2015.(II.28.) önkormányzati rendelet 3. §. (11)-(14) bekezdése szerint beiskolázási támogatást nyújt gyermekenként - óvodások után 10.000 Ft, általános és középiskolások után 15.000 Ft, illetve főiskola, egyetem nappali tagozatán tanulók részére (főiskola, egyetemi hallgató esetén maximum 25 éves korig) 20000 Ft/fő összegben.

16 év felett a kifizetéshez iskolalátogatási igazolás is szükséges.

Utasítja a képviselő-testület a polgármestert, hogy a gyermekes családokat a döntésről tájékoztassa és a támogatások kifizetéséről gondoskodjon.

**Határidő:** október 15.

**Felelős**: polgármester

**4.) Pályázat a Magyar Falu program keretében meghirdetett MFP-TFB/2020 pályázatra**

**Előadó: Burghardt Ferenc polgármester**

**Burghardt Ferenc polgármester** szóbeli előterjesztésben tájékoztatta a képviselőket, hogy megjelent a Magyar Falu Program keretében a falugondnoki buszok beszerzésére kiírt pályázat. Szóban ismertette a fontosabb pályázati feltételeket. Már korábban is foglalkoztak a falugondnoki szolgálat létrehozásával, mivel nagy igény lenne rá. Árajánlatot kért a pályázathoz, az árajánlat alapján 13.711.742 Ft lenne a legkedvezőbb ajánlat (jkv. 6. melléklete) 15 millió forintra lehet pályázni. Javasolja a pályázat beadását.

A képviselők támogatták a javaslatot.

Pápakovácsi Önkormányzat Képviselő-testülete 4 igen szavazattal – ellenszavazat és tartózkodás nélkül – a következő határozatot hozta:

**47/2020. (VII. 16.) KT határozat**

Pápakovácsi község Önkormányzat Képviselő-testülete a Magyar Falu Program keretében kiírt MFP-TFB/2020 kódszámú pályázati kiírás alapján pályázatot nyújt be falugondnoki busz beszerzésére, 13.711.742 Ft összegben..

Elnyert pályázat esetén vállalja a falugondnoki szolgálat létrehozását.

A képviselő-testület felkéri a polgármestert és a jegyzőt, hogy a pályázat benyújtásáról gondoskodjon.

**Felelős:** polgármester, jegyző

**Határidő**: 2020. augusztus 15.

**5.) Árajánlat a Pápakovácsi 108 hrsz-u ingatlan megvásárlására**

**Előadó: Burghardt Ferenc polgármester**

**Burghardt Ferenc polgármester** szóbeli előterjesztésben elmondta, hogy a Pápakovácsi 108 hrsz-u ingatlan – mely a Pápa és Vidéke Áfész tulajdona, a volt vegyesbolt - tulajdonosát felszólítottuk az ingatlan rendbetételére, mivel rontja a falu központ képét, elhanyagolt, omladozó. Az ÁFÉsz képviselőjével közösen megtekintették az ingatlant, belső helyiségeket is, s az ÁFÉSZ eladási szándékról nyilatkozott, kérte tegyünk árajánlatot amennyiben szándékunkban áll megvásárolni. Véleménye szerint célszerű lenne, hisz az iskola és óvoda épületéhez tartozó épületrészről van szó, ha az óvodánál bővítési szándékunk lenne, csak erre lehetne terjeszkedni. Kérte a képviselőket, mondják el véleményüket, s amennyiben a vételi szándékkal egyetértenek, tegyenek javaslatot a vételárra. Természetesen az adásvételről külön dönt a testület, amennyiben sor kerül rá.

A képviselők egyeztetést követően 1,6 millió forint vételárban egyeztek meg.

Pápakovácsi Önkormányzat Képviselő-testülete 4 igen szavazattal – ellenszavazat és tartózkodás nélkül – az alábbi határozatot hozta:

**48/2020. (VII. 16.) KT határozat**

Pápakovácsi község Önkormányzat Képviselő-testülete a Pápakovácsi 108 hrsz-u ingatlan (81 m2 területü) megvásárlását határozza el, vételi ajánlatként 1,600,000 ft-ot határoz meg.

A képviselő-testület felkéri a polgármestert hogy a tulajdonos (Pápa és Vidéke ÁFÉSZ Pápa Fő tér 4.) részére a vételárra vonatkozó ajánlatát küldje meg.

**Felelős:** polgármester

**Határidő**: 2020. augusztus 1.

1. **Vegyes ügyek**

**Burghardt Ferenc polgármester** tájékoztatta a képviselőket, hogy a Pápakovácsi külterületi utak felújítására benyújtott pályázaton elnyerték a támogatást, a kivitelező kiválasztása folyamatban van, ezt követően kerül sor az utak (Attya pusztai út, bekötő út stb.) felújítására.

Az „országfásítási program” keretében kiírt pályázat szintén sikeres volt, őszi ültetésre 20 db facsemetét kap az önkormányzat 10 db platánt, 10 db díszkörtét. Ezek kiültetése az iskolaudvaron a Fő utcán a templom környékén, illetve az Ilona utca elején történik. Sajnos, csak belterületre lehet ültetni a fákat, így a sportpályánál kivágott fák pótlására nincs lehetőség.

Továbbiakban elmondta, hogy ez évben a falunapi rendezvényt nem tartják meg, bizonytalan ideig nem terveznek rendezvényeket sem. A falunapra benyújtott pályázatot is visszavonták, a Leader program keretében a jövő évi rendezvényre kerül kiírásra új pályázat.

Több napirend, hozzászólás nem volt, a polgármester a képviselő-testület nyilvános ülését 9.30 órakor bezárta, zárt ülésen folytatta a munkát.

***k.m.f.***

Burghardt Ferenc Kissné Szántó Mária

polgármester jegyző